Klein-Kariba: Bejaarde vrou se liggaam gevindDie onderdak swembad waarin die bejaardes glo was toe die vloedwater hulle meegesleur het. Elizabeth Sparrow, die 69-jarige vrou wat saam met haar man, Eric (74), by die ATKV Klein-Kariba-vakansieoord deur ŉ fratsvloed meegesleur is, se liggaam is ook gevind. Die Sparrow-egpaar was verlede Vrydag omstreeks 13:00 in die onderdakswembad van die oord toe die water hulle meegesleur het. Eric se liggaam is verlede Saterdag om 11:00 gevind. Brig. Hangwani Mulaudzi, ŉ polisiewoordvoerder, het Maandag aan Maroela Media gesê die polisie se soek-en reddingseenheid het Elizabeth se liggaam Sondag omstreeks 13:00 in die Klein-Kariba-dam gevind. “Die familie is reeds in kennis gestel en die egpaar se seun sal Maandag haar liggaam gaan uitken,” het Mulaudzi gesê. Elza-Lee Pretorius, een van die bestuurders by die oord, het aan Maroela Media gesê die oord betuig hul innige simpatie aan die vriende en familie van die Sparrow-egpaar. Die oord het bygestaan met ŉ kranslegging en familie en vriende word op die oord toegelaat om hul medelye te betoon. Lees ook: Tweede vloed tref Klein-Kariba-oord Klein-Kariba: Vrou steeds vermis; oord gesluit met miljoene rand se skade Klein-Kariba-vloed: Bejaarde vrou word steeds vermis Video: Vloedwater by Klein-Kariba-oord Klein-Kariba-vloed: Bejaarde se liggaam gevind Foto’s: Twee bejaardes vermis ná vloed by Klein-Kariba